Ինչ կը վերաբերի կազմակերպուած գիտաժողովներուն` Երեւանի եւ Պոլսոյ մէջ, Ռազմիկ Փանոսեան ըսաւ, որ Կիւլպէնկեան հաստատութիւնը երկու գիտաժողովներ հովանաւորած է, առաջինը` Պոլսոյ մէջ «Հրանդ Տինք» հիմնարկութեան եւ Համազգայինի կողմէ միասնաբար կազմակերպուած գիտաժողովը հայ ինքնութեան մասին, որ շատ հետաքրքրական էր երեք պատճառով. Համազգայինը ներկայ էր հոն. ուշագրաւ էր երիտասարդ գիտնականներու սերունդը` հայ, թուրք, քիւրտ, որոնք հայկական նիւթերով կը զբաղին. եւ որակաւոր հետազօտութիւններ ներկայացուեցան` շօշափելով հայ ինքնութեան տարբեր ոլորտներ: «Հրանդ Տինք» հիմնարկութիւնը հոյակապ աշխատանք կը տանի այս ծիրէն ներս: Ի դէպ, իրենք ալ Պոլսոյ մէջ սկսած են իրականացնել արեւմտահայերէնի դասընթացք մը, որուն մենք կ՛օժանդակենք: